পেকুয়ায় বিশ্ব মানবাধিকার দিবস পালন করেছে হিউম্যান এইড ইন্টারন্যাশনাল

পেকুয়া প্রতিনিধি;

কক্সবাজারের পেকুয়ায় নানা কর্মসূচির মধ্য দিয়ে বিশ্ব মানবাধিকার দিবস পালন করেছে হিউম্যান এইড ইন্টারন্যাশনাল পেকুয়া উপজেলা শাখা। বুধবার (১০ ডিসেম্বর) র‍্যালি, আলোচনা সভা ও সচেতনতামূলক কর্মসূচির মধ্য দিয়ে দিবসটি পালন করা হয়।

সকাল ১০টায় পেকুয়া উপজেলা প্রেসক্লাব হলরুমে আলোচনা সভার আয়োজন করা হয়। হিউম্যান এইড ইন্টারন্যাশনাল পেকুয়া শাখার সভাপতি ও সাংবাদিক জালাল উদ্দিনের সভাপতিত্বে এবং যুগ্ম সম্পাদক মনির উদ্দিন নজরুলের পরিচালনায় অনুষ্ঠিত সভায় মানবাধিকার সুরক্ষায় সংগঠনের সাম্প্রতিক উদ্যোগ ও ভবিষ্যৎ পরিকল্পনা তুলে ধরা হয়।

সভায় বক্তব্য দেন সংগঠনের সহ-সভাপতি ইখতিয়ার উদ্দিন সজীব, যুগ্ম সম্পাদক মোস্তাক আহমদ, সাংগঠনিক সম্পাদক সৈয়দ এম এ মুসা, শিক্ষা সম্পাদক রেজাউল করিম, নারী বিষয়ক সম্পাদক ফাতেমা জান্নাত পান্না ও সদস্য ফখরুদ্দীন রাজি। কোরআন তেলাওয়াত করেন ধর্ম বিষয়ক সম্পাদক হাসান শরীফ।

বক্তারা বলেন, দেশে বিভিন্ন স্থানে শিশু নির্যাতন, নারী নির্যাতন, বাল্যবিবাহ, চাঁদাবাজি ও দখলবাজিসহ মানবাধিকার লঙ্ঘনের মাত্রা উদ্বেগজনকভাবে বেড়েছে। এসব অপরাধ দমনে নাগরিক সমাজ, প্রশাসন ও রাজনৈতিক দলগুলোর সমন্বিত উদ্যোগ জরুরি বলে তারা মনে করেন।

সভায় হিউম্যান এইড ইন্টারন্যাশনালের প্রতিষ্ঠাতা মহাসচিব ও আন্তর্জাতিক মানবাধিকার নেত্রী সেহলী পারভিনের ঘোষিত প্রতিপাদ্য— “জনবান্ধব রাজনীতির দাবি” —এর গুরুত্ব তুলে ধরা হয়। রাজনৈতিক দলগুলোকে পুরনো ধাঁচের বিরূপ রাজনীতি পরিহার করে মানুষের কল্যাণে দায়িত্বশীল ও অংশগ্রহণমূলক রাজনীতির আহ্বান জানানো হয়।

আলোচনা সভা শেষে সকাল ১১টার দিকে উপজেলা পরিষদ চত্বর থেকে একটি বর্ণাঢ্য র‍্যালি বের হয়। র‍্যালিটি পেকুয়া উপজেলা পরিষদ চত্বর থেকে কলেজ গেইট চৌমুহনী পর্যন্ত প্রদক্ষিণ করে। এতে মানবাধিকার কর্মী ছাড়াও স্থানীয় সাংবাদিক দিদারুল করিম, নাজিম উদ্দিন, রিয়াজ উদ্দিন, জুবাইদ, রেজাউল করিম, মুহাম্মদ সাজিবসহ বিভিন্ন শ্রেণি–পেশার মানুষ অংশ নেন।

হিউম্যান এইড ইন্টারন্যাশনাল নেতৃবৃন্দ জানান, পেকুয়া উপজেলায় এবারই প্রথম আনুষ্ঠানিকভাবে বিশ্ব মানবাধিকার দিবস উদ্‌যাপন করা হলো। ভবিষ্যতে নিয়মিত মানবাধিকার সচেতনতা ও মানবিক সেবা কার্যক্রম আরও সম্প্রসারিত করা হবে বলেও তারা আশাবাদ ব্যক্ত করেন।