নাফ নদীতে দুই বাংলাদেশি জেলেকে ধরে নিয়ে গেছে আরাকান আর্মি

আব্দুস সালাম, টেকনাফ;

টেকনাফের নাফ নদী থেকে দুই বাংলাদেশি জেলেকে ধরে নিয়ে গেছে মিয়ানমারের বিদ্রোহী সশস্ত্র সংগঠন আরাকান আর্মি—এমন অভিযোগ উঠেছে স্থানীয় জেলেদের কাছ থেকে।

স্থানীয় সূত্র জানায়, বুধবার সকালে নাফ নদীতে মাছ ধরতে গেলে টেকনাফের শাহপরীরদ্বীপ এলাকার দুই জেলেকে মিয়ানমার জলসীমা সংলগ্ন স্থান থেকে সশস্ত্র ব্যক্তিরা তুলে নিয়ে যায়। পরে জানা যায়, অপহরণকারীরা আরাকান আর্মির সদস্য।

অপহৃত জেলেদের পরিচয় এখনো আনুষ্ঠানিকভাবে নিশ্চিত না হলেও এলাকাবাসী জানান, তারা দীর্ঘদিন ধরে নাফ নদীতে মাছ ধরতেন। এ ঘটনায় জেলে পাড়ায় আতঙ্ক ছড়িয়ে পড়েছে।

টেকনাফ কোস্টগার্ড ও বিজিবি জানায়, বিষয়টি গুরুত্বসহকারে দেখা হচ্ছে। নদী সীমান্তে টহল জোরদার করা হয়েছে এবং জেলেদের সতর্ক থাকার নির্দেশ দেওয়া হয়েছে। পাশাপাশি মিয়ানমার কর্তৃপক্ষের সঙ্গে যোগাযোগের চেষ্টা চলছে।

এদিকে পরিবারগুলো তাঁদের স্বজনদের নিরাপদে ফিরিয়ে আনার জন্য সরকারের কাছে সহযোগিতা কামনা করেছেন।