টেকনাফে যৌথ অভিযানে বিপুল পরিমাণ গোলাবারুদ ও দেশীয় আগ্নেয়াস্ত্র জব্দ

আব্দুস সালাম, টেকনাফ;

টেকনাফে কোস্ট গার্ড ও নৌবাহিনীর যৌথ অভিযানে বিপুল পরিমাণ গোলাবারুদ, দেশীয় বিস্ফোরক এবং আগ্নেয়াস্ত্র জব্দ করা হয়েছে। বুধবার ভোরে পরিচালিত এ অভিযানের বিষয়টি নিশ্চিত করেছেন বাংলাদেশ কোস্ট গার্ডের মিডিয়া কর্মকর্তা লেফটেন্যান্ট কমান্ডার সিয়াম-উল-হক।

তিনি জানান, বুধবার (৩ ডিসেম্বর) ভোর ৫টার দিকে গোপন সংবাদের ভিত্তিতে কোস্ট গার্ড স্টেশন ও নৌবাহিনীর সদস্যরা টেকনাফের কোনাপাড়া লবণের মাঠ সংলগ্ন এলাকায় বিশেষ অভিযান পরিচালনা করেন। তল্লাশির সময় ৯ রাউন্ড তাজা গোলা, ২ রাউন্ড তাজা কার্তুজ, ৭ রাউন্ড ফাঁকা কার্তুজ, ১৩ রাউন্ড ফাঁকা খোসা, ২টি দেশীয় বিস্ফোরক, ২টি দেশীয় অস্ত্র এবং ৩টি দেশীয় আগ্নেয়াস্ত্র জব্দ করা হয়।

তবে যৌথ বাহিনীর উপস্থিতি টের পেয়ে সন্ত্রাসীরা পালিয়ে যাওয়ায় কাউকে আটক করা সম্ভব হয়নি। পলাতকদের শনাক্ত ও গ্রেপ্তারের জন্য কোস্ট গার্ডের গোয়েন্দা নজরদারি এবং অভিযান অব্যাহত রয়েছে বলে জানান তিনি।

জব্দ করা আলামতের বিষয়ে পরবর্তী আইনানুগ ব্যবস্থা গ্রহণের প্রক্রিয়া চলমান।

লেফটেন্যান্ট কমান্ডার সিয়াম-উল-হক বলেন, “সন্ত্রাসী কর্মকাণ্ড দমন এবং উপকূলীয় এলাকার নিরাপত্তা জোরদারে বাংলাদেশ কোস্ট গার্ড ভবিষ্যতেও এ ধরনের অভিযান আরও জোরদার করবে।”