কক্সবাজার বিচার বিভাগে ৪ বিচারকের নিয়োগ বদলী

মুহাম্মদ আবু সিদ্দিক ওসমানী :

কক্সবাজার বিচার বিভাগে ৪ জন বিচারককে নিয়োগ ও বদলী করা হয়েছে। বাংলাদেশ সুপ্রিম কোর্টের সঙ্গে পরামর্শক্রমে গত ৮ ডিসেম্বর আইন ও বিচার বিভাগের বিচার শাখার উপসচিব (প্রশাসন) এ.এফ.এম গোলজার রহমান স্বাক্ষরিত ২টি পৃথক প্রজ্ঞাপনে একজন যুগ্ম জেলা ও দায়রা জজ এবং সিনিয়র সিভিল জজ পদমর্যাদার ৩ জন বিচারককে কক্সবাজার থেকে বদলী ও নিয়োগ দেওয়া হয়।

প্রজ্ঞাপনে কক্সবাজারে যুগ্ম জেলা ও দায়রা জজ প্রথম আদালতের বিচারক মৈত্রী ভট্টাচার্যকে অষ্ট্রেলিয়ার মেলবোর্নের মোনাস ইউনিভার্সিটিতে মাস্টার্স অব ল’ প্রোগ্রামে অধ্যয়ন করার জন্য তাঁর কর্মস্থল কক্সবাজার থেকে বদলী করে তাঁর চাকুরি প্রেষণে আইন ও বিচার বিভাগে সংযুক্ত করা হয়েছে। মৈত্রী ভট্টাচার্যকে ২০২৬ সালের ২ জানুয়ারী থেকে ২০২৭ সালের ৩১ আগস্ট পর্যন্ত অথবা ইউনিভার্সিটির কোর্স শেষ না হওয়া পর্যন্ত ছুটি মঞ্জুর করা হয়েছে।

অপর একটি প্রজ্ঞাপনে কক্সবাজারের সিনিয়র জুডিসিয়াল ম্যাজিস্ট্রেট ফাহমিদা সাত্তারকে বদলী করে চট্টগ্রামের সিনিয়র মেট্রোপলিটন ম্যাজিস্ট্রেট, কক্সবাজারের সিনিয়র জুডিসিয়াল ম্যাজিস্ট্রেট অভিজিৎ চৌধুরীকে কক্সবাজারের লিগ্যাল এইড অফিসার এবং চাঁদপুরের সিনিয়র জুডিসিয়াল ম্যাজিস্ট্রেট মুহাম্মদ ফারহান সাদিককে কক্সবাজারের চকরিয়া চৌকি আদালতের সিনিয়র জুডিসিয়াল ম্যাজিস্ট্রেট পদে নিয়োগ দেওয়া হয়েছে।

বদলিকৃত বিচারকদের ১০ ডিসেম্বর বর্তমান কর্মস্থলের দায়িত্ব সংশ্লিষ্ট জেলার ভ্যাকেশন জজ বা চিফ জুডিসিয়াল ম্যাজিস্ট্রেটের কাছে দায়িত্ব হস্তান্তর করতে হবে। এরপর ১৪ ডিসেম্বরের মধ্যে নতুন কর্মস্থলে যোগদান করতে প্রজ্ঞাপনে উল্লেখ করা হয়েছে।