উপজেলা শিক্ষা অফিসার মোহাম্মদ বাবুল আখতারের বিদায় সংবর্ধনা অনুষ্ঠিত

পেকুয়া প্রতিনিধি;

কক্সবাজারের পেকুয়া উপজেলায় বদলি জনিত বিদায় উপলক্ষে উপজেলা শিক্ষা অফিসার মোহাম্মদ বাবুল আখতারের সম্মানে এক বিদায় সংবর্ধনা অনুষ্ঠিত হয়েছে। শুক্রবার (১২ ডিসেম্বর) সন্ধ্যা ৬টায় উপজেলা প্রাথমিক শিক্ষা অফিসারের কার্যালয়ে পেকুয়া উপজেলা প্রাথমিক শিক্ষক সমিতির উদ্যোগে আয়োজিত এ সংবর্ধনায় সভাপতি থেকে শুরু করে বিভিন্ন পর্যায়ের শিক্ষক নেতৃবৃন্দ এবং শিক্ষা বিভাগের কর্মকর্তারা অংশ নেন।

অনুষ্ঠানে প্রধান অতিথির বক্তব্যে উপজেলা শিক্ষা অফিসার মোহাম্মদ বাবুল আখতার বলেন, “পেকুয়ার প্রাথমিক শিক্ষা পরিবার সবসময়ই আমার কাছে অনুপ্রেরণার উৎস। এখানে দায়িত্ব পালনকালে আপনাদের সহযোগিতা, নিষ্ঠা ও শিক্ষকতার প্রতি ভালোবাসা আমাকে গভীরভাবে অনুপ্রাণিত করেছে।”

তিনি সকল শিক্ষক ও কর্মকর্তাদের প্রতি কৃতজ্ঞতা জানান এবং নতুন কর্মস্থলে দায়িত্ব পালনে সবার দোয়া কামনা করেন।

সাংগঠনিক আলোচনা পর্বে শিক্ষক সমাজ মোহাম্মদ বাবুল আখতারের বিভিন্ন উন্নয়নমূলক কার্যক্রম ও দায়িত্বশীল ভূমিকার প্রশংসা করেন। বক্তারা বলেন, তাঁর নেতৃত্বে পেকুয়ার প্রাথমিক শিক্ষা ব্যবস্থায় শৃঙ্খলা, ডিজিটাল মনিটরিং, শিক্ষক প্রশিক্ষণ এবং বিদ্যালয় পর্যায়ের তদারকি কার্যক্রম আরও গতিশীল হয়েছে।

অনুষ্ঠানে উপস্থিত ছিলেন- পেকুয়া উপজেলা প্রাথমিক শিক্ষক সমিতির সভাপতি মোহাম্মদ মহসীন, সাধারণ সম্পাদক মোহাম্মদ মোজাম্মেল হক, সাংগঠনিক সম্পাদক আহমদ হোছাইন, সিনিয়র যুগ্ম সম্পাদক মাহবুব আলম তোহা, যুগ্ম সম্পাদক ওমর ফারুক, দপ্তর সম্পাদক আমান উল্লাহ, প্রচার সম্পাদক উৎপল কান্তি নাথ, সহ-যোগাযোগ সম্পাদক মোহাম্মদ ইদ্রিস, সহ-আইসিটি সম্পাদক এ. কে. এম. সোহেল এবং রাজাখালী সপ্রাবির সহকারী শিক্ষক আরফাত রহমান।

এছাড়া উপস্থিত ছিলেন বান্দরবান পিটিআইয়ের ইন্সট্রাক্টর (সাধারণ) মাহমুদুল হক এবং রাজাখালী সরকারি প্রাথমিক বিদ্যালয়ের প্রধান শিক্ষক (বিসিএস নন-ক্যাডার) মোহাম্মদ আব্বাস উদ্দিন আজাদ।

অনুষ্ঠানের সভাপতির বক্তব্যে মোহাম্মদ মহসীন বলেন,
“উপজেলা শিক্ষা অফিসার বাবুল আখতারের সৎ, নিষ্ঠাবান ও কর্মঠ নেতৃত্ব আমাদের জন্য দৃষ্টান্ত হয়ে থাকবে। তাঁর বিদায় আমাদের জন্য বেদনাদায়ক হলেও তাঁর কর্মযাত্রা আরও সমৃদ্ধ হোক—এটাই আমাদের প্রত্যাশা।”

অনুষ্ঠানের শেষপর্বে বিদায়ী অতিথিকে স্মারক প্রদান করা হয়।